Den nordjyske fodboldklub Jammerbugt FC, der spiller i 2. division, kan komme på udenlandske hænder. En tysk investor har købt eliteafdelingen Jammerbugt FC af moderklubben Jetsmark IF, og handlen går endelig igennem, hvis Jetsmark IF's medlemmer godkender salget på en ekstraordinær generalforsamling, som afholdes 27. april. Det fortæller Jammerbugt FC i en pressemeddelelse. - Det overordnede i aftalen er, at Jetsmark IF ikke alene bliver gældfri ved salget, men samtidig fortsætter den daglige drift som den plejer med de samme personer ved roret. Det nye er, at vi på sigt bliver tilført nogle talenter og en stærkere økonomi, så vi åbent kan melde ud, at vi skal have Jammerbugt FC i NordicBet Ligaen på sigt, siger Bøje Lundtoft, der er formand for bestyrelsen i Jetsmark IF. Jammerbugt FC ligger i øjeblikket på førstepladsen i 2. divisions vestlige pulje, og hvis de fastholder den position, rykker de op i landets næstbedste række, NordicBet Ligaen. Får internationalt islæt Hvis salget til den tyske investor går igennem er det planen, at det fremover primært bliver fodboldtalenter fra Mali og Nigeria, der supplere den trup, Jammerbugt FC i forvejen råder over. Den udsigt glæder cheftræner Bo Zinck. - Det her er vildt. Vildt fedt for Jetsmark, Jammerbugt FC, ja hele Jammerbugt Kommune. Vi kommer til at udvikle vores fodboldklub både sportsligt og organisatorisk, og vi får en klub med et internationalt islæt, hvor vi skal være med til at udvikle nogle af de største talenter fra Afrika på god nordjysk vis, siger cheftræneren. Bo Zinck vil fortsat skulle stå i spidsen for den sportslige del af Jammerbugt FC, ligesom Bøje Lundtoft både vil være formand for bestyrelsen og den daglige direktør. - Det, som investoren er faldet for, er de mennesker, som er i klubben, og de resultater, som er opnået som følge af de mange timer, som er lagt i klubbens tjeneste. Bakker Vendsyssel op omkring dette projekt, sætter kun fantasien grænser for, hvad vi kan udrette sammen, siger Bo Zinck.

Referat:
En tysk investor har købt fodboldklubben Jammerbugt FC, der spiller i 2. division, men i øjeblikket ligger til at rykke op i landets næstbedste række.